กลุ่มพลังงาน” ราคาทรุด! หลัง “WTI-BRENT” ร่วงหนัก วิตกล็อกดาวน์ยุโรปกระทบดีมานด์
กลุ่มพลังงาน” ราคาทรุด! หลัง “WTI-BRENT” ร่วงหนัก วิตกล็อกดาวน์ยุโรปกระทบดีมานด์
24 มี.ค. 2564

ผู้สื่อข่าวรายงานว่า เมื่อวันที่ 24 มี.ค. 2564 ณ เวลา 10:05 น. พบว่าราคาหุ้นกลุ่มพลังงานปรับตัวลงเป็นส่วนใหญ่ อาทิ SPRC,PTTEP,PTT,ESSO,IRPC,PTG,BCP,TOP โดยเกิดจากแรงกดดันจากราคาน้ำมันดิบปรับตัวลงหนัก

โดยสัญญาน้ำมันดิบ WTI ส่งมอบเดือนพ.ค. ร่วงลง 3.80 ดอลลาร์ หรือ 6.2% ปิดที่ 57.76 ดอลลาร์/บาร์เรล และสัญญาน้ำมันดิบเบรนท์ (BRENT) ส่งมอบเดือนพ.ค. ดิ่งลง 3.83 ดอลลาร์ หรือ 5.9% ปิดที่ 60.79 ดอลลาร์/บาร์เรลผลน้ำมันดิบสองสัญญาณปรับตัวลง เหตุเกิดจากรัฐบาลเยอรมนีประกาศขยายเวลาการใช้มาตรการล็อกดาวน์ออกไปอีก 1 เดือน และประกาศใช้มาตรการใหม่ๆอีกหลายด้าน ซึ่งรวมถึงการห้ามทำกิจกรรมในที่สาธารณะในช่วงเทศกาลอีสเตอร์
ภายใต้มาตรการดังกล่าว ประชาชนจะไม่สามารถออกไปทำกิจกรรมต่างๆในที่สาธารณะในระหว่างวันที่ 1-3 เม.ย. ซึ่งรัฐบาลจะกำหนดให้ช่วงเวลาดังกล่าวเป็นวันหยุดราชการ ขณะที่ร้านค้าส่วนใหญ่จะปิดทำการในช่วงเวลาดังกล่าว และประชาชนจะถูกสั่งห้ามรวมตัวกันในระหว่างวันที่ 1-5 เม.ย. 2564 เพื่อสนับสนุนให้ประชาชนอยู่แต่ในบ้าน
นอกจากนี้ การแข็งค่าของสกุลเงินดอลลาร์ยังเป็นปัจจัยลบต่อตลาดน้ำมัน เนื่องจากทำให้สัญญาน้ำมันดิบซึ่งกำหนดราคาเป็นสกุลเงินดอลลาร์สหรัฐนั้น มีราคาแพงขึ้นและมีความน่าดึงดูดน้อยลงสำหรับนักลงทุนที่ถือเงินสกุลอื่น
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.64% แตะที่ 92.3410 เมื่อคืนนี้
พร้อมกับนักลงทุนจับตารายงานสต็อกน้ำมันดิบซึ่งสำนักงานสารสนเทศด้านพลังงานสหรัฐ (EIA) จะเปิดเผยในคืนนี้ตามเวลาไทย ขณะที่นักวิเคราะห์ในโพลสำรวจของเอสแอนด์พี โกลบอล แพลทส์ คาดการณ์ว่า สต็อกน้ำมันดิบจะลดลง 1.7 ล้านบาร์เรลในสัปดาห์ที่สิ้นสุดวันที่ 19 มี.ค. 2564